**ÜHISTE KAVATSUSTE MEMORANDUM**

**Enefit Green AS**, registrikoodiga 11184032, asukohaga Lelle tn 22, Tallinn, 11318  (edaspidi **EG**), mida esindavad põhikirja ja seaduse alusel juhatuse esimees Aavo Kärmas ja juhatuse liige Veiko Räim,

ja

**Põhja-Pärnumaa Vallavalitsus**, registrikoodiga 77000234, asukohaga Pärnu-Paide mnt 2, Vändra alev, Põhja-Pärnumaa vald, Pärnu maakond, 87701 (edaspidi **PP**), mida esindab vallavanem Aivar Mäe,

**võttes arvesse, et:**

(i) EG on üks juhtivatest ja mitmekülgsematest taastuvenergia tootjatest Läänemere piirkonnas;

(ii) EGil on taastuvenergia tootmisega tegelenud juba 2002. aastast ning on Baltikumi suurim tuuleenergia tootja, omades kokku 22 tuuleparki koguvõimsusega 398 MW. Lisaks on EG-l ehituses neli tuuleparki koguvõimsusega 211 MW ning investeerimisotsused tehtud täiendavalt 335 MW ulatuses;

(iii) EGil on plaanis 2026 aasta lõpuks suurendada tootmisvõimsust nelja kordseks ehk 1900 MW-ni rajades uusi tuule- ja päikeseparke;

(iv) EG on Tootsi Suursoo alal Sopi-Tootsi tuuleparki arendanud aastast 2010 ning päikeseparki aastast 2022.;

(v) Sopi-Tootsi tuulepark ja päikesepark hakkavad plaanitult elektrienergiat tootma 2024 aasta lõpuks. Tegemist on Baltikumi suurima taastuvenergia alaga, kust toodetakse 8% Eesti elektritarbimisest. Tegemist on ammendunud turbamaardlaga, kus on laialdaselt ruumi nii energiatootmiseks, salvestamiseks kui ka tööstuse arendamiseks;

(vi) Sopi-Tootsi taastuvenergia ala asub Põhja-Pärnumaa valla haldusterritooriumil ning PP soov on võimalusel arendada Tootsi Suursoo ala ja Tootsi asula ümbrust rohekeskuseks

sõlmivad pooled ühiste kavatsuste memorandumi (edaspidi memorandum) alljärgnevas,

**1. Memorandumi eesmärk**

1.1 Memorandumi eesmärgiks on leppida kokku üldistes tingimustes edaspidiseks koostööks Sopi-Tootsi taastuvenergia ala rajamisel ja Tootsi ümbruse rohekeskuse kujundamisel.

1.2 Memorandum on poolte hea tahte väljendus, et kokkulepitud eesmärgi saavutamiseks tehakse omavahel koostööd heas usus, lähtudes mõistlikkuse põhimõttest, pool(t)e huvist ja kokkulepitust.

1.3 Memorandumis kajastatud eesmärkide saavutamisega kaasnevate võimalike takistuste ilmnemisel teevad pooled ühiselt ja eraldi oma parimad jõupingutused selliste takistuste ületamiseks.

1.4 Pooled teevad koostööd ja aitavad igakülgselt kaasa ning jagavad koostöö õnnestumiseks vajalikku infot.

**2 EG**

2.1 EG plaanib välja arendada Sopi-Tootsi Taastuvenergia ala rajades 255 MW tuulepargi ja üle 63 MW päikesepargi.

2.2 Võimalusel ja majandusliku tasuvuse korral soovib EG alale täiendavalt rajada salvestustehnoloogia või muudel innovaatilistel lahendustel põhinevat rohetootmist (näiteks vesinik).

2.3 EG rajab Sopi-Tootsi alajaama reservlahtrid, mida on kokkuleppel võimalik tulevikus kasutada salvestustehnoloogiate lisamiseks ja/või otseliini rajamiseks lähedal olevate tarbijateni (tööstuspargid, suurtarbijad).

2.4 EG võimaldab vähemalt ühe otseliini ühendamise Sopi-Tootsi alajaamas võimsusega 20 MW. EG müüb otseliini kasutajale elektrienergiat turutingimustel või pikaajaliste elektrimüügilepingute alusel vastavalt täiendavatele kokkulepetele.

2.5 EG ehitab välja Sopi-Tootsi Taastuvenergia ala läbiva tee vastavalt planeeringule.

**3 PP**

3.1 PP soovib Tootsi Suursoo ala ja Tootsi asula ümbruse arendada välja rohekeskuseks.

3.2 PP soovib Tootsi Suursoo alal arendada tööstusparke, mille elektrienergia saadakse alale rajatavatelt taastuvenergia tootmisüksustelt.

3.3 PP soovib Tootsi asulasse või lähistele rajada üürimajad, mis saaksid võimalusel elektrienergia taastuvenergia tootmisüksustelt.

3.4 PP arendab välja elektrivõrgu elektrienergia jagamiseks rohekeskuse tarbijateni.

**4. Lõppsätted**

4.1. Memorandum jõustub selle allkirjastamise hetkest poolte poolt ning kehtib tähtajatult. Memorandumi võib kumbki pool igal ajal lõpetada, kui projekt seiskub ja/või pooled ei soovi enam oma äritegevust laiendada memorandumis toodud eesmärgil.

4.2. Pooled kinnitavad, et memorandumi täitmine ei takista ühelgi poolel tegemast koostööd teis(t)e partnerite/koostööpartneritega, sh vahetamast enda infot.

4.3. Pooled kohustuvad teavitama üksteist asjaoludest, mis takistavad memorandumist tulenevate kohustuste täitmist, nii pea kui võimalik vastava asjaolu ilmnemisel.

4.4. Memorandumi muudatused, sealhulgas täiendused ja parandused, vormistatakse kirjalikult ning jõustuvad allakirjutamise hetkest, kui pooled ei lepi kokku teisiti. Kirjalikult kokkulepitust erinevat poolte käitumist ega suulisi avaldusi ei loeta memorandumi muutmiseks.

4.5. PP kooskõlastab EE-ga Memorandumiga seotud tegevused avalikkusele (näiteks pressiteated, pressikonverentsid jms) enne nende tegemist ja avalikkuseni jõudmist. Pool tagab käesolevas punktis nimetatud kohustuste täitmise ka Poole töötajate ja isikute, keda memorandumi täitmisel kasutatakse, poolt.

4.6. Pooled avalikustavad käeoleva memorandumi sõlmimise fakti ühisteatena.

4.7. Memorandum ei ole konfidentsiaalne. Kumbki Pool võib vastavalt oma äranägemisele avalikustada memorandumi täisteksti või tingimused oma veebilehel ja/või edastada kolmandale isikule.

4.8. Pooled kohustuvad tegema kõik endast oleneva vältimaks kahju tekkimist teise poole mainele.

4.9. Memorandum on mittesiduv ja ei loo poolte suhtes õiguslikke kohustusi. Memorandum ei tohiks sattuda vastuollu Eesti õiguse ja/või rahvusvahelise õigusega (sh Euroopa Liidu õigus). Kui selline vastuolu ilmneb, lähtuvad pooled Eesti õigusest.

4.10. Pooled on teadlikud, et memorandumis toodud eesmärgi elluviimisega seotud kulud kannab iga pool ise.

4.11. Vaidluste tekkimise korral lahendavad pooled need läbirääkimiste teel. Kui läbirääkimiste tulemusel vaidlust poolte vahel ei lahendata, lahendatakse vaidlus Harju Maakohtus.